Κώστας Αρβανίτης

Ο Κώστας Αρβανίτης (Σεπόλια Αθηνών, 9 Ιουνίου 1964) είναι Έλληνας δημοσιογράφος και ευρωβουλευτής του ΣΥΡΙΖΑ.

Βιογραφία
Ο Κώστας Αρβανίτης γεννήθηκε τον Ιούνιο του 1964 και μεγάλωσε στα Σεπόλια.

Οργανώθηκε στην ΚΝΕ και μετά στο ΚΚΕ μέχρι την διάσπαση του 1991. Πήρε μέρος στο μαθητικό και σπουδαστικό κίνημα, στην τοπική αυτοδιοίκηση όπως και στον στρατό, κατά την διάρκεια της θητείας του στο Πολεμικό Ναυτικό. Βρέθηκε, στις τάξεις του κινήματος κατά των εξαρτήσεων και ήταν μέλος της ομάδας που δημιούργησε την ΠΑΣΕΝ. Εργάστηκε ως δημοσιογράφος, παρουσιαστής και ραδιοφωνικός παραγωγός αρχικά στον Οδηγητή και μετά στο Έθνος και το περιοδικό Εικόνες.

Εργάστηκε για τη δημιουργία του πρώτου διαδημοτικού πρακτορείου ειδήσεων “ΑΚΗΜΜΕ”, ως αρχισυντάκτης. Ακολούθησαν τα ραδιόφωνα Αθήνα 9.84, ΔΙΑΥΛΟΣ 10, Ξένιος Άνω Λιοσίων (διευθυντής ενημέρωσης), 931 Τικ-Τακ στα FM, ΕΛΛΑΔΑ FM (διευθυντής), FLASH 96 (αρχισυντάκτης), Δεύτερο Πρόγραμμα, ΕΡΑ 1, 105,8, ΦΩΝΗ ΤΗΣ ΕΛΛΑΔΑΣ, ΔΙΕΣΗ (υπεύθυνος ενημέρωσης), ΒΗΜΑ (διευθυντής προγράμματος), ο τηλεοπτικός σταθμός MEGA (αρχισυντάκτης - Παρουσίαση), η NET, η EΡT1 και η ΕΡΑ Σπορ.

Το Μάρτιο του 2013 ανέλαβε καθήκοντα Διευθυντή στον ραδιοφωνικό σταθμό «Στο Κόκκινο» έως τον Οκτώβριο του 2016. Εργάστηκε για το “άνοιγμα” του Κόκκινου Ραδιοφώνου στην περιφέρεια, μετά από την κεντρική πολιτική απόφαση να φτάσει η φωνή της Αριστεράς σε όλη την Ελλάδα. Στη συνέχεια ανέλαβε νέα καθήκοντα Γενικού Διευθυντή Ειδήσεων και Ενημέρωσης της 24MEDIA, από όπου και παραιτήθηκε διαφωνώντας με την αλλαγή στρατηγικής της εταιρίας.

Μέχρι το Μάιο του 2019 παρουσίαζε καθημερινά στην ΕΡΤ1, από τις τέσσερις έως τις έξι το απόγευμα, την εκπομπή «Άλλη Διάσταση». Είναι μέλος της ΕΣΗΕΑ. Συνεργάστηκε με εφημερίδες των Αθηνών και περιοδικά.

Ζωντανά στον «αέρα», παραιτήθηκε στις 12 Μαρτίου 2019, από την ΕΡΤ, για να κατέβει υποψήφιος με τον ΣΥΡΙΖΑ στις ευρωεκλογές. Στις ευρωεκλογές του 2019 εξελέγη ευρωβουλευτής με τον ΣΥΡΙΖΑ.

Υπήρξε μέλος του Δ.Σ. του ΚΕΘΕΑ (Κέντρου Θεραπείας Εξαρτημένων Ατόμων) επί σειρά ετών και Αντιπρόεδρος μέχρι το 2017. Επίσης συμμετείχε στις δράσεις των θεραπευτικών κοινοτήτων από το 1987 παράλληλα με την δημοσιογραφική του πορεία. Εργάστηκε ως προπονητής και υπεύθυνος Ακαδημιών για το Αθηναϊκό ποδόσφαιρο στα σωματεία ΑΦΟΒΟΣ, ΑΤΛΑΣ, LONGLIVED, ΚΟΡΩΝΙΔΑ Α.Σ. ΣΟΥΡΜΕΝΑ, ΠΑΝΘΗΣΕΙΑΚΟΣ, Α.Ο. ΑΓ. ΠΑΡΑΣΚΕΥΗΣ, Α.Ε. ΧΑΛΑΝΔΡΙΟΥ και διετέλεσε μέλος του GOTHIA CUP. Το τελευταίο διάστημα ήταν άμισθος Αντιπρόεδρος της ΠΑΕ Απόλλων Σμύρνης, υπεύθυνος για τον Τομέα Υποδομών.

Παραπομπές

Εξωτερικοί σύνδεσμοι
 Ιστοσελίδα στο Ευρωπαϊκό Κοινοβούλιο

Έλληνες δημοσιογράφοι
Έλληνες ραδιοφωνικοί παραγωγοί
Ευρωβουλευτές εκλεγμένοι με τον ΣΥΡΙΖΑ
Ευρωβουλευτές της Ελλάδας εκλεγμένοι την περίοδο 2019-2024